Antrenorul Xabi Alonso va rămâne la echipa germană de fotbal Bayer Leverkusen şi în sezonul viitor susţine ziarul Bild, citat de DPA.
Conform sursei citate, ştirea va fi confirmată oficial vineri într-o conferinţă de presă. Sky şi Sport1 au anunţat de asemenea că Alonso nu o va părăsi pe Leverkusen la finalul acestui sezon.
Leverkusen are un avans de zece puncte faţă de Bayern Munchen, când au mai rămas opt etape de disputat şi nu a pierdut niciun meci din cele 38 disputate în toate competiţiile. Bayer s-a calificat în semifinalele Cupei Germaniei şi în sferturile Europa League.
Fostul mijlocaş spaniol a preluat-o pe Leverkusen în octombrie 2022, când echipa ocupa locul 17 în clasamentul Bundesligii.
Alonso, 42 ani, a disputat la Bayern ultimii săi trei ani din cariera de jucător (2014-2017), înainte de a se dedica meseriei de antrenor.
Bayern Munchen a câştigat ultimele 11 titluri în Bundesliga, în timp ce Leverkusen nu are în palmares niciun titlu.